**Y Bwrdd Gwaith Ieuenctid Dros Dro (Cyfarfod 10)   
Dr M'z, Prosiect Ieuenctid Caerfyrddin, Y Clwb,**

**Parc y Brodyr Llwyd, Caerfyrddin, SA31 3AN**

**10.30am – 3.30pm**

**Dydd Mawrth, 10 Rhagfyr 2019**

**Agenda**

|  |  |
| --- | --- |
| **Rhif yr eitem** | **Eitem** |
| 1 | Cofnodion a chamau gweithredu o'r cyfarfod diwethaf |
| 2 | Trafodaethau'r cynllun gweithredu a'r strwythur llywodraethu, gan gynnwys diweddariadau gan Grwpiau Cyfranogiad y Strategaeth |
| 3 | Diweddariad ar yr ymarfer mapio |
| 4 | Trafodaeth am y Grant Cymorth Ieuenctid |
| 5 | Grŵp y Gymraeg |
| 6 | 1. Cyfarfod Gwasanaeth Cymorth Ieuenctid Sir Gaerfyrddin â'r bwrdd 2. Cyfarfod staff Dr M’z â'r bwrdd |

|  |  |
| --- | --- |
| **Yn bresennol – Aelodau** | |
| **Enw** | **Rôl** |
| Keith Towler (KT) | Cadeirydd y Bwrdd Gwaith Ieuenctid Dros Dro |
| Dusty Kennedy (DK) | Arweinydd y Bartneriaeth Genedlaethol – Rhaglen Camau Cynnar gyda'n Gilydd, Iechyd Cyhoeddus Cymru |
| Sharon Lovell (SL) | Cyfarwyddwr Gweithredol ar gyfer y Gwasanaeth Eiriolaeth Ieuenctid Cenedlaethol ac Is-gadeirydd Cyngor Cymreig y Gwasanaethau Ieuenctid Gwirfoddol (CWVYS) |
| Efa Gruffudd Jones (EGJ) | Prif Weithredwr y Ganolfan Dysgu Cymraeg Genedlaethol |
| Eleri Thomas (ET) | Dirprwy Gomisiynydd Heddlu a Throseddu Gwent |
| Joanne Sims (JS) | Rheolwr Gwasanaeth Ieuenctid Blaenau Gwent |
| **Yn bresennol – Llywodraeth Cymru** | |
| Donna Lemin (DL) | Uwch-reolwr Strategaeth Gwaith Ieuenctid |
| Michael Maragakis (MM) | Pennaeth y Gangen Ymgysylltu ag Ieuenctid |
| Dareth Edwards (DE) | Rheolwr Polisi Gwaith Ieuenctid |
| Joel Hodson | Y Gangen Ymgysylltu ag Ieuenctid |

**Eitem 1 – Cofnodion a chamau gweithredu o'r cyfarfod diwethaf**

Cytunodd y bwrdd fod cofnodion y cyfarfod diwethaf yn gofnod manwl gywir.

**Eitem 2 – Trafodaethau'r cynllun gweithredu a'r strwythur llywodraethu, gan gynnwys diweddariadau gan Grwpiau Cyfranogiad y Strategaeth**

Trafododd y grŵp y trefniadau llywodraethu fel a nodwyd yn y cynllun gweithredu, ac yna aeth ymlaen i ystyried gweithgarwch pob Grŵp Cyfranogiad y Strategaeth.

*Diweddariad Grŵp Cyfranogiad y Strategaeth Mae Pobl Ifanc yn Ffynnu*

* Mae’r grŵp Mae Pobl Ifanc yn Ffynnu wedi ystyried adborth o'r digwyddiad ymgysylltu â phobl ifanc diweddar, a gynhaliwyd gan Brifysgol Glyndŵr, a awgrymodd yr hoffai pobl ifanc eu hunain ymuno â'r bwrdd a/neu grwpiau eraill.
* Roedd llawer o frwdfrydedd am y syniad ond byddai angen ystyried materion ymarferol. Ymhlith y syniadau eraill a archwiliwyd oedd sefydlu bwrdd arall a fyddai'n cynnwys grŵp o bobl ifanc. Cytunwyd y dylem fwrw ymlaen â'r gwaith o ddod o hyd i aelodau ifanc ar gyfer ein grwpiau, mewn egwyddor, ac y gellid cynnal trafodaeth ynghylch dichonoldeb y tu allan i'r cyfarfod.

*Diweddariad Grŵp Cyfranogiad y Strategaeth Datblygu'r Gweithlu*

* Roedd cyfarfod cychwynnol y grŵp Datblygu'r Gweithlu yn un cadarnhaol. Ystyriwyd materion ynghylch datblygu'r gweithlu yn y sector, er bod y cyfarfod cychwynnol yn un eithaf rhagarweiniol fel y gallai aelodau ddod i adnabod ei gilydd. Teimlwyd bod cynrychiolaeth dda o bob rhan o'r sector yn nhermau aelodaeth y grŵp a bydd y Grŵp Cyfranogiad y Strategaeth hon yn defnyddio strwythurau presennol wrth ddatblygu ei waith. Bydd y grŵp hefyd yn ceisio recriwtio pobl ifanc sydd â diddordeb yn y maes gwaith hwn.

*Diweddariad Grŵp Cyfranogiad y Strategaeth Mae Gwaith Ieuenctid yn Hygyrch a Chynhwysol*

* Mae'r grŵp yn y broses o gael ei ffurfio. Mae'r is-grŵp sy'n ystyried materion digidol wedi cynnal ei gyfarfod wyneb yn wyneb cyntaf, yr oedd cynrychiolwyr o'r Grŵp Marchnata a Grŵp y Gymraeg yn bresennol ynddo, ac mae wedi datblygu maniffesto cychwynnol.

*Diweddariad Grŵp Cyfranogiad y Strategaeth Mae Gwaith Ieuenctid yn Cael ei Werthfawrogi a’i Ddeall*

* Mae'r grŵp yn y broses o gael ei sefydlu a bydd yn parhau i gadw cydberthynas waith agos â'r Grŵp Cyfathrebu a Marchnata.

**Eitem 3 – Diweddariad ar yr ymarfer mapio**

* Mae swyddogion Llywodraeth Cymru wedi cwrdd yn ddiweddar ag aelodau o'i hadran Gwasanaethau Gwybodaeth a Dadansoddi fewnol i drafod mapio gwaith ieuenctid yng Nghymru sy'n rhan o'r cynllun gweithredu. Mae'r adran Gwasanaethau Gwybodaeth a Dadansoddi wedi nodi unigolyn a fydd yn arwain ei gwaith, a chynhelir ymarfer cwmpasu fel rhan o'r gwaith hwn a dylai manyleb fod yn barod ar ôl y Nadolig.

**Eitem 4 – Trafodaeth am y Grant Cymorth Ieuenctid**

* Cafodd y bwrdd ddiweddariad ar wariant yn erbyn y grant hyd yn hyn. Mae'n ymwybodol o'r pwysigrwydd y mae'r Gweinidog Addysg wedi'i roi ar sicrhau bod cyllid ychwanegol yn cael ei ddefnyddio yn unol â thelerau ac amodau'r grant. Cafwyd cydnabyddiaeth y wynebwyd heriau ar draws y sector wrth recriwtio ar gyfer rhai o'r swyddi newydd angenrheidiol. Roedd y bwrdd yn pryderu nad oedd rhai o'r awdurdodau lleol wedi cyflwyno data a ofynnwyd amdano na'u datganiadau chwe misol, a bu trafodaeth ynghylch sut y gellid cywiro hyn.
* Mae'r bwrdd o'r farn fod angen cryfhau'r cysylltiadau rhwng awdurdodau lleol a'r sector gwirfoddol a bod yn rhaid i fanylebau'r grant gefnogi hyn. Yn yr un modd, mae angen i feini prawf y grant hyrwyddo defnydd o'r Gymraeg.

**Eitem 5 – Grŵp y Gymraeg**

* Mae Grŵp y Gymraeg yn ystyried ffyrdd newydd o weithio ac mae awydd gan ei aelodau sicrhau bod mwy yn cael ei wneud ynghylch defnyddio'r Gymraeg ym maes gwaith ieuenctid. Ystyriodd y bwrdd gynigion a ddatblygwyd gan Grŵp y Gymraeg ac ymrwymodd i gyflwyno adroddiad iddo yn y flwyddyn newydd.

**Eitem 6 – Cyfarfod Gwasanaeth Cymorth Ieuenctid Sir Gaerfyrddin â'r bwrdd a chyfarfod staff Dr M’z â'r bwrdd**

Rhoddodd Gwasanaeth Cymorth Ieuenctid Sir Gaerfyrddin a Dr M’z o'u hamser i gwrdd â'r Bwrdd Gwaith Ieuenctid Dros Dro dros ddwy sesiwn. Gwnaeth trafodaethau gynnwys strwythurau, trefniadau gweithio mewn partneriaeth, cyllid, recriwtio, ac anghenion a llais pobl ifanc o ran llunio gwasanaethau.